作者:劉辰翁
標題:金縷曲・賀新郎
內容:歲事崢嶸甚。是當年、爆竹驅儺，插金幡勝。忽曉闌街兒童語，不為上元燈近。但笑揀、梅簪公鬢。莫恨青青如今白，願年年、語取東君信。巾未墮，笑重整。他年不信東風冷。鼓連天、銀燭花光，柳芽催迸。漫說沈香亭羯鼓，自著錦袍吟憑。待吹徹、玉簫人醒。不帶汝陽天人福，便不教、百又餘年剩。歌此曲，休辭飲。